
„Ecclesia evangelisandi causa extat”: 
Biserica există pentru a evangheliza!. 


Încă de la deschiderea Sinodului Diecezan (8.12.2001), Biserica locală Ro- 
mano-Catolică de laşi şi-a propus să preia şi să asimileze doctrina sacră a 
Conciliului al II-lea din Vatican şi magisteriul Sfântului Părinte loan Paul 
al II-lea, conținut în cele douăsprezece discursuri pronunţate de Sancti- 
tatea Sa cu ocazia vizitei apostolice pastorale pe care a făcut-o în România 
între 7-9 mai 1999”, în vederea unei reînnoite şi mai adânci aprofundări a 
învățăturii Bisericii şi a unei noi formări a conştiințelor. Acest scop a fost 
preluat şi exprimat de Sinodul Diecezan prin cuvintele adresate de Isus 
lui Petru: Duc in altum! (Le 5,4). 

Dogmatic, acest îndemn: Înaintează în larg!, înseamnă, de fapt, pentru 
noi, a merge mai în adânc, a pătrunde mai profund tezaurul credinței apos- 
tolice, înseamnă a îmbogăţi adâncirea doctrinei Bisericii, în vederea îmbună- 
tățirii sau ameliorării atitudinilor noastre comportamentale. Această stare 
eclezială de aprofundare a credinței şi de ameliorare a vieţii creştine coincide 
cu noua evanghelizare a Bisericii noastre locale. A evangheliza, o spunem de 
la bun început, nu înseamnă doar a proclama că Isus Cristos este Fiul lui Dum- 
nezeu şi Mântuitorul nostru, ci şi a modela neîncetat viața omului, şi astfel, 
însăşi istoria Bisericii noastre locale. A evangheliza înseamnă a lucra fără 
odihnă pentru a-l îmbogăţi pe om cu Cristos şi în Cristos. Evanghelizatoare, 
Biserica începe prin a se evangheliza pe ea însăşi, printr-o nouă convertire şi 
reînnoire a vieții”. 


! PAUL AL VI-LEA, Exortaţia apostolică Evangelii nuntiandi (8.12.1975) (EN), 14: EnchVat 
5, 1601. 

2 CF. IOAN AL XXIII-LEA, Discursul de deschidere a Conciliului al II-lea din Vatican (11.10.1962): 
EnchVat 1, 55x. Cf. PAUL AL VI- LEA, Allocutio (29.09.1963): EnchVat 1, 139x. 

3 Cf. E. FERENȚ, Euharistia constituie Biserica locală care o celebrează. Textul apărut la Presa 
Bună, laşi 2002, este o conferinţă ținută în cadrul Consiliului Prezbiteral al Diecezei de Iaşi 
pe data de 5.12.2002. În conferință am ţinut cont de Discursurile Sfântului Părinte ţinute la 
Bucureşti cu ocazia Vizitei apostolice, fiind ferm convins că ele vor fi pentru noi un punct de 
referință permanentă în mileniul al III-lea în care am intrat. 

Acesta este şi scopul acestei Relatio din cadrul Simpozionului Teologic 
Internaţional desfăşurat între 8-9 martie 2004 în cadrul Institutului Teologic 
Romano-Catolic din Iaşi. Şi pentru că, prin tema pe care urmează s-o dezbat, 
propun să ne întrebăm împreună despre stadiul reînnoirii ființei noastre ecle- 
ziale şi să ne verificăm fidelitatea față de misiunea evanghelizării, recupe- 
rând astfel elanul angajării noastre doctrinare şi pastorale, prezint succint 
paragrafele conferinței: 1) Contextul eclezial al noii evanghelizări la noi; 2) Cine 
este Biserica locală de laşi? 3) Aceasta, ca Biserică evanghelizată, evanghe- 
lizează; 4) Maica Domnului, Steaua mistică a evanghelizării: icoană escato- 
logică şi model al Bisericii noastre locale; 5) Concluzie. 


1. Contextul eclezial al noii evanghelizări la noi 


Paul al VI-lea, în discursul de deschidere al celei de-a doua perioade a Con- 
ciliului al II-lea din Vatican (29.02.1963), a spus: „Christo enim vivo Ecclesia 
viva respondere debet (Lui Cristos viu trebuie să-i corespundă o Biserică vie)”. 
Acelaşi lucru trebuie să se realizeze şi la noi: lui Cristos viu, care-şi continuă 
lucrarea sa de evanghelizare şi de mântuire în mijlocul nostru, trebuie să-i 
corespundă o Biserică locală vie. Proiectându-ne spre viitorul care ne aş- 
teaptă, trăim Sinodul nu numai ca memorie a trecutului nostru zbuciumat, 
ci şi ca profeție a viitorului. Dacă în acest an comemorăm cu recunoştinţă față 
de bunul Dumnezeu 120 de ani de la înființarea Episcopiei Romano-Catolice 
de Iaşi de către papa Leon al XIII-lea, prin scrisoarea apostolică Quae in chris- 
tiani nominis incrementum din 2'7.06.1884*, tot în acest an, se împlinesc 
treizeci de ani de la marele şi extraordinarul Sinod al episcopilor din 1974, 
dedicat evanghelizării lumii contemporane“, urmat de marea cartă a evanghe- 
lizării, exortația apostolică Evangelii nuntiandi a lui Paul al VI-lea’. 

În toți aceşti ani, mai ales după Conciliul al II-lea din Vatican, care a fost 
contextul nostru eclezial? Ca unul ce am trăit şi am avut darul de a participa 
direct la formarea inteligențelor preoților noştri, pot spune că a fost un timp 
zbuciumat, un timp plin de încercări şi de prigoană comunistă apăsătoare. Îmi 
amintesc de un fapt sugestiv dintre multe altele. 

În 1976, episcopul nostru, Petru Pleşca, venise la Roma în audiență parti- 
culară la papa Paul al VI-lea. Aflându-mă pe atunci la studii de specializare, 
m-a luat într-o seară să facem câţiva paşi pe Via della Conciliazione. Dânsul 


* PAUL AL VI-LEA, Allocutio: EnchVat 1, 166x. 

5 C£. Almanahul Presa Bună (2000), 167. 

ê Cf. SYNODUS EPISCOPORUM (1974), Declaratio Patrum synodalium In Spiritu Sancto (25.10. 
1974): EnchVat 5, 611-624. Acest sinod a fost o miniatură a Conciliului al II-lea din Vatican. 
La el au participat 200 de episcopi din lumea întreagă, în timp ce la primul au participat peste 
2000 de episcopi. 

1 EnchVat 5, 1588-1716. 

era cazat la Pensionatul roman din apropiere. Plimbându-ne, Sfinţia sa pri- 
vea lung şi stăruitor spre San Pietro. Deodată, oprindu-se, a rostit aceste 
cuvinte care-mi răsună şi astăzi în urechi: „Parcă am ieşit din groapa leilor...” 
Suspinând, a încheiat gemând surd: „Şi acolo trebuie să mă întorc!” Sus- 
pinul său episcopal exprima starea de lucru a Diecezei de Iaşi din acei ani zbu- 
ciumaţi. Lumina lină a evangheliei se zbuciuma împreună cu noi, pentru 
a-şi croi pârtie printre zeghele vărgate ale comunismului, în sufletele oame- 
nilor şi ale credincioşilor noştri, apăsați de nesiguranța zilei de mâine. Aceasta 
fost starea de lucru a anilor 1948-1989. Lumina lină a evangheliei lui Cristos 
se zbuciuma împreună cu noi pentru a-şi croi pârtie în sufletele oamenilor 
de la noi. În acei ani, la Roma, se desfăşura marele eveniment al secolului, 
Conciliului al II-lea din Vatican (11.10.1962-8.12.1965). Bisericile din Est, cu 
excepţia Bisericii Catolice din Polonia, la Conciliul al II-lea din Vatican erau 
mai mult o prezență mută. În aula conciliară dominau prelaţii din lumea 
liberă, occidentală, în timp ce episcopii lumii a treia — Africa şi Asia —, in- 
clusiv cei din Est, dacă erau prezenţi, stăteau tăcuţi şi ascultau, ca intimidaţi 
parcă de maiestuoasa prezenţă a personalităților cu renume şi tulburaţi de 
complexitatea şi mărimea problemelor lor. Zece ani după Conciliul al II- lea 
din Vatican, la Sinodul din 1974, părţile s-au schimbat: Bisericile din Europa 
centrală şi din America s-au prezentat ca zdruncinate de frământările şi cri- 
zele profunde din sânul lor. În timp ce tema Sinodului promova lărgirea orizon- 
tului misionar, ele se retrăgeau timide în sine, ca vlăguite înaintea asaltului 
devastator al secularismului invadator, al marxismului şi al secularizării cres- 
cânde a fenomenului tulburător şi trist de dezertări în câmpul eclezial şi re- 
ligios, ca şi acela al micşorării dureroase a vocaţiilor. 

În schimb, Bisericile din lumea a treia şi cele din Est erau pline de o nouă 
vitalitate şi puternice: intervențiile lor începeau, în sfârşit, să se audă, iar 
elanul lor misionar se răspândea din ce în ce mai mult. De data aceasta, ve- 
chile Biserici timide se aşezaseră surprinse şi reverenţioase în ascultare, luând 
locul celor dintâi. Ce se întâmpla, de fapt? 

Oare această schimbare de roluri nu era un semn al timpurilor? Nu anunța 
ea, deşi în mijlocul dificultăţilor inevitabile, o clară speranță pentru viitor? 
În Conciliu se trezise o nouă conştiinţă a Bisericii, realizându-se profeția lui 
Romano Guardini de la începutul anilor 1900, prin iniţiativa principală a 
episcopatului din lumea veche. În Sinod, în schimb, s-a urmărit o nouă tre- 
zire a acestei conştiinţe, dar din inițiativa preluată de Bisericile din lumea 
misiunilor şi din Est’. Fermenţii Conciliului al II-lea din Vatican începeau 


8 Cf. Editorialul revistei Fede et civiltà, intitulat: „Sintesi d'un Sinodo”, 10 decembrie 1974. 
Se poate vedea şi P CHIOCCHETTA, „Chiesa evangelizzata evangelizatrice”, în L'annuncio del 
Vangelo oggi. Commento alla Esortazione Apostolica di Paolo VI Evangelii nuntiandi ( AVO), 
Pontificia Università Urbaniana, Roma 1977, 145-146. 

astfel să aducă roade şi în părțile noastre. Deveneam din ce în ce mai con- 
ştienți că era necesar să ne raportăm existenţial la el, deoarece acest Conciliu 
devenise o normă şi o datorie pentru Biserică şi pentru lumea întreagă. 

Conciliul al II-lea din Vatican, deşi s-a desfăşurat numai pe parcursul a 
trei ani, cu toate acestea, a trasat pentru Biserică şi pentru lumea întreagă 
căile ce trebuiau neapărat urmate la sfârşitul celui de-al doilea mileniu. El 
ne-a învățat şi ne-a deschis larg posibilitățile de a gândi creator. În ceea ce 
ne priveşte, după ce am încercat să asimilăm contribuţiile episcopilor mai 
în vârstă şi mai experimentați, după ce am reflectat asupra contribuţiilor 
aduse de ei la precizarea gândirii conciliare, treptat, şi noi, cei din Est, am 
ajuns la o formă mai matură şi mai creativă de participare la magisteriul 
Conciliului. Ne-am dat seama că cele spuse de Duhul Sfânt la Conciliu con- 
stituie o pătrundere mai profundă în misterul etern şi o marcare clară a dru- 
mului de urmat de către cei ce au primit misiunea de a transfera acest mister 
în lumea contemporană. Am realizat şi noi, în sfârşit, că noua evangheli- 
zare îşi are originea în Conciliul al II-lea din Vatican”, conciliu care va con- 
tinua multă vreme să fie o provocare pentru toate Bisericile şi un program 
pentru fiecare dintre noi. 

În acest context eclezial ne aflăm şi noi acum. Sinodul la care participăm 
a devenit o formă eclezială de a exprima responsabilitatea fiecăruia față de 
Biserică, responsabilitate pe care laicii înşişi o simt astăzi în mod mult mai 
viu, mai conştient. Ea a devenit o reală sursă de reînnoire, deoarece mode- 
lează chipul Bisericii noastre locale pentru noile generaţii, în perspectiva 
celui de-al treilea mileniu în care am intrat. Într-adevăr, putem spune că Pro- 
vidența ne-a pregătit lent o oră luminoasă, oră care a cunoscut şi trecut 
prin creuzetul umilirilor şi al prigoanelor, timp în care am realizat că de la 
Cristos venim, prin Cristos trăim şi spre Domnul năzuim”. 

În aceşti trei ani sinodali, punându-ne şi noi deseori întrebarea: Ecclesia 
quid sentis de te ipsa? (Biserică, ce simţi despre taina fiinţei tale?), am în- 
țeles mai clar că Biserica este un mister, adică o ființă sacramentală pătrunsă 
de prezența lui Dumnezeu şi, de aceea, aptă de noi şi mai profunde cerce- 
tări. Deşi ne-am ocupat preponderent de ființa tainică a Bisericii, de raportul 
ei cu Dumnezeu, cu toate acestea, n-am încetat niciodată să privim şi la ra- 
portul ei cu omul contemporan, căruia l-am vestit din nou pe Cristos şi evan- 
ghelia sa. 


° Cf. IOAN PAUL AL II-LEA, Varcare la soglia della speranza, Arnoldo Mondadori, Milano 1994, 
171-173. Se poate vedea şi traducerea românească făcută de Sorin Mărculescu: Să trecem pragul 
speranţei, Humanitas, Bucureşti 1995, 193-195. Semnele maturizării noastre ecleziale cores- 
pund, cred, celor indicate de K. RAHNER-J. RATZINGER, FEpiscopato e primato ( Quaestiones dis- 
putatae), Morcelliana, Brescia 1966, 130-133. 

10 Cf. PAUL AL VI-LEA, Allocutio: EnchVat 1, 145x. 

2. Cine este Biserica locală? 


La începutul acestei conferințe, spuneam cu Paul al VI-lea că Biserica există 
pentru a evangheliza. Biserica noastră locală, adică noi, trebuie să fim con- 
ştienți că misiunea noastră de neînlocuit este şi rămâne întotdeauna evan- 
ghelizarea. 

Dar ce înseamnă a evangheliza? A vesti evanghelia nu înseamnă numai a 
proclama că Isus este Cristos, ci şi a modela istoria omului, primind din bogă- 
țiile insondabile ale aceluia care „s-a făcut sărac pentru noi, ca să ne îmbogă- 
țească prin sărăcia lui” (2Cor 8,9). A evangheliza înseamnă a lucra în unire 
cu Isus Cristos, a lucra fără odihnă pentru a-l îmbogăţi pe om cu Cristos şi 
în Cristos”. 

Dar unde are loc evanghelizarea? Evanghelizarea are loc în Biserica lo- 
cală. Ea este matricea vie a evanghelizării. În acest context viu al evanghe- 
lizării se maturizează conceptul deplin al Bisericii locale, asupra căruia tre- 
buie să stăruim puţin. 

Problema Bisericii locale a intrat în centrul interesului ecleziologic în tim- 
purile noastre. La Conciliul al II-lea din Vatican s-a înfățişat doar la poartă, 
ca să ne exprimăm astfel, şi atunci a făcut-o timid şi intermitent. A fost, se 
poate spune, prima trezire a ei. În schimb, deceniul post-conciliar a fost de- 
cisiv şi a manifestat o urgenţă crescândă. Tema s-a dezvoltat ulterior, fiind 
astăzi dezbătută în diferitele direcţii: misionară, ecumenică, liturgică, pas- 
torală, pentru a le indica pe cele principale. 

În aria misionară au apărut primele impulsuri ale ecleziologiei Bisericii 
locale. Misiologia, mai ales prin vocea papilor, ne arată că nu se poate con- 
cepe o Biserică locală vie şi puternică fără a se dedica existenţial evangheli- 
zării”. 

Biserica locală, trăind în cadrul viu al Bisericii una şi catolică, devine spon- 
tan matricea vie a evanghelizării în ambientul socio-cultural imediat încon- 
jurător, dar şi în alte locuri. Biserica locală are propria fizionomie, fiind imple- 
mentată în humusul uman propriu şi în propria cultură autohtonă. Tocmai în 
contextul evanghelizării, se maturizează din nou conceptul plenar al Bisericii 


11 Cf. A. FROSSARD, „N'ayez pas peur!” — dialogue avec Jean Paul II, Robert Laffont, Paris 
1982. Se poate vedea şi traducerea românească de Teodor Racoviţan: Nu vă temeți! — convor- 
biri cu Papa loan Paul al II-lea, Viaţa Creştină, Cluj-Napoca 1994, 163-164. 

12 Se pot vedea în acest sens următoarele enciclice misionare: BENEDICT AL XV-LEA, Maximum 
illud (30.11.1919); Prus AL XI-LEA, Enciclica Rerum Ecclesiae (28.02.1926), PIUS AL XII-LEA, 
Enciclica Evangelii praecones (02.06.1951); IDEM, Fidei Donum (21.04.1957); IOAN AL XXIII-LEA, 
Enciclica Princeps Pastorum (30.11.1959), PAUL AL VI-LEA, Einciclica Ecclesiam suam (06.08.1964): 
EnchVat 2, 191-192 îndeosebi. Toate aceste enciclice stabilesc, de fapt, un criteriu pentru a 
verifica „misionaritatea” sau „eclezialitatea” creştinului: când Biserica devine conştientă de 
ea însăşi, se descoperă „misionară”. Tot aşa, şi creştinul: e prin vocație misionar. 

locale. În Bisericile locale trăieşte, se manifestă, se dezvoltă şi-şi asumă ade- 
vărata sa vitalitate Biserica universală. 

În aria ecumenică se urmăreşte unitatea totală şi vizibilă a Bisericilor creş- 
tine, după cum Cristos îşi voieşte Biserica sa. Aceasta însă este vizibilă şi se 
manifestă ca semn şi sacrament al harului său tocmai pe plan local. Din miş- 
carea ecumenică reiese că Biserica locală este semnul vizibil şi sacrament al 
harului şi al prezenţei lui Cristos în istorie. Numai ea este realitatea locală 
ce-l întrupează pe Cristos prin celebrarea Euharistiei, manifestând astfel îm- 
părăţia lui Dumnezeu într-un anumit loc”. 

Cea de-a treia adunare generală a Consiliului Mondial al Bisericilor, care 
a avut loc la New Delhi (18 noiembrie - 5 decembrie 1961), definise Biserica 
locală cu adevărat una, referindu-se special la Biserica locală şi la comuni- 
tatea locală în raportul său cu Biserica universală. Acolo, în raportul despre 
secțiunea unităţii, s-a spus că Biserica este cu adevărat una când toţi dis- 
cipolii lui Cristos, adunaţi în acelaşi loc, sunt cu adevărat uniți în aceeaşi cre- 
dință, în acelaşi cult şi în aceeaşi comuniune fraternă. Se subliniază dimen- 
siunea locală şi cea universală a unităţii“. Pentru viitoarea Biserică locală 
cu adevărat unită, consensul în credință şi în structura Bisericii este esenţial 
pentru adevărata unitate a Bisericii”. 

Pentru a conchide această perspectivă şi dezbatere ecumenică, trebuie să 
recunoaştem că unitatea locală şi comuniunea universală nicidecum nu se 
opun, ci se susțin reciproc. Tot astfel sunt şi varietatea şi justa diversitate în 
necesara unitate a Bisericii, atât la nivel local, cât şi la nivel universal. Ambele 
provin ca dar de la Treimea mântuitoare şi tind escatologic la acea unitate 
finală în Dumnezeu unul şi întreit, la care este chemată toată omenirea. Uni- 
tatea creştinilor îşi are izvorul divin în unitatea trinitară a Tatălui, a Fiului 
şi a Sfântului Duh“. De aceea, trebuie implorată constant. 

In al treilea rând, intuiţia teologică, în chip deosebit, este aceea care desco- 
peră şi arată că vigoarea Bisericii universale este legată şi realizată în deplina 


1 Cf. I. ZIzIOULAS, Fiinţa eclezială, Editura Bizantină, Bucureşti 1996, 264. 

14 Cf. C. BOYER - D. BELLUCCI, ed., Unită cristiana e movimento ecumenico. Testi e docu- 
menti, Studium, Roma 1963, 302-309. 

'5 Acest adevăr este subliniat şi în celelalte adunări generale: Uppsala (1968), Consultația 
de la Salamanca (1973), Adunarea de la Nairobi (1975), în Kenya, Consultaţia de la Geneva 
(1976) etc. Cf. G. VODOPIVEC, „Chiesa locale, viva matrice dell'evangelizzazione”, în AVO, 
172-177. 

16 Cf, IOAN PAUL AL II-LEA, Enciclica Ut unum sint (25.05.1995), 8. La nr. 99 se spune: „O 
comunitate creştină care crede în Cristos şi doreşte cu ardoarea evangheliei mântuirea ome- 
nirii în nici un mod nu se poate închide chemării Duhului care îi orientează pe toţi creştinii 
spre unitatea deplină şi vizibilă (...) Ecumenismul nu este numai o chestiune a comunităţilor 
creştine. El se referă la iubirea pe care Dumnezeu o destinează în Isus Cristos omenirii întregi, 
şi a o bloca înseamnă o ofensă adusă lui şi planului său de a-i aduna pe toţi în Cristos”. 

dezvoltare a Bisericilor locale. Teologic, acest lucru înseamnă că, dacă Bise- 
rica totală este sacramentul fundamental al mântuirii, prezența harului lui 
Cristos în spaţiu şi timp, sub forma roadei mântuirii care nu poate fi distrusă, 
atunci Biserica locală este instrumentul viu al mântuirii cu care Dumnezeu, 
în manieră tangibilă, oferă fiecăruia mântuirea sa şi în dimensiune socială 
şi istorică. Ea este un semn, nu mântuirea însăşi. Şi întrucât Biserica este 
permanența autodăruirii lui Dumnezeu în Isus Cristos, în care el a rostit ul- 
timul cuvânt, biruitor şi salvific în dialogul său cu omul, ea este, de aceea, 
semnul eficace al mântuirii, semn care, aplicat fiecărui sacrament, îl numim 
opus operatum". Biserica, aşadar, luată ca totalitate, când devine eveniment 
prin predicarea evangheliei şi celebrarea sfintelor taine, este în mod necesar 
locală. Biserica universală, cu alte cuvinte, devine perceptibilă şi se manifestă 
în Biserica locală. 

a) Dacă ne întrebăm acum ce este Biserica universală, unică pentru toate 
popoarele şi pentru toți oamenii, întemeiată de Isus Cristos, gândul ne con- 
duce spontan spre societas perfecta (societatea perfectă), spre acea comuni- 
tate întemeiată de Isus Cristos, cu slujirile sale structurale ecleziale, cu minis- 
teriile structurale, care includ o interdependență de slujire eclezială între ele, 
cu puterile conferite acestor trepte de slujire şi cu mulțimea oamenilor care, 
în condiții determinate, reuşesc să devină membrii acestei societăți. Ea este 
o societate „vizibilă”, ce se realizează în mod istoric perceptibil, în spaţiu şi 
timp. Acolo unde ea lucrează, adică învață, mărturiseşte credința sa, se roagă, 
oferă sacrificiul lui Cristos etc., devine eveniment. Toată natura stabilă a 
Bisericii este orientată spre acest „eveniment”. Dacă reținem distincția Bise- 
rica drept pură instituţie cu o structură eclezială (socială) stabilă, pe de o parte, 
şi Biserica, întrucât este eveniment, pe de altă parte, atunci urmează această 
concluzie: ea devine pe deplin eveniment actual, perceptibil în spațiu şi timp, 
când devine eveniment, întrucât este comunitatea sfinților, întrucât este socie- 
tate, o mulțime organică de oameni legaţi între ei prin har”. 

Acum ne întrebăm din nou: cum şi unde, în sensul explicat mai sus, Bise- 
rica devine eveniment în forma cea mai intensă şi mai actuală? Biserica, 
în esența ei cea mai tainică, este continuata prezență istorică a Cuvântului 
întrupat al lui Dumnezeu. Ea este prezența şi manifestarea harului lui Cristos 
escatologic biruitor”. Biserica lui Cristos este tocmai această prezență per- 
manentă şi tangibilitatea istorică a acestui ultim şi biruitor cuvânt rostit de 
Dumnezeu în Isus Cristos. Am spus biruitor, deoarece Biserica lui Isus Cristos, 


11 Cf. K. RAHNER, Corso fondamentale sulla fede. Introduzione al concetto di cristianesimo, 
Paoline, Alba 19772, 522-523. 

18 Cf. K. RAHNER, „Episcopato e primato”, în K. RAHNER-J. RATZINGER, Episcopato e primato, 
Morcelliana, Brescia 1966, 29-30. 

19 K, RAHNER, Corso fondamentale..., 483, 496, 531 etc. 

în totalitatea ei, nu poate să decadă din adevăr şi din har, din mântuirea şi 
din iubirea lui Dumnezeu. Ea este perceptibilitatea istorică a voinței salvi- 
fice a lui Dumnezeu realizată în Cristos. De aceea, Biserica există ca eveni- 
ment în gradul cel mai mare de vizibilitate şi de intensitate acolo unde, în 
Duhul Sfânt, se predică cuvântul lui Cristos, cerând credinţa în el, acolo unde 
se botează, acolo unde se celebrează Cina cea de taină”. Ea există acolo unde 
mântuirea răscumpărării se actualizează real prin faptul că este prezentă în 
celebrarea sacramentelor; ea există acolo unde „legământul nou şi etern” 
instituit de Cristos pe cruce este „reprezentat” în gradul cel mai înalt de per- 
ceptibilitate şi de actualitate, în anamneza euharistică. Celebrarea Euha- 
ristiei este evenimentul cel mai intens al Bisericii, deoarece, în Taina tainelor, 
Cristos nu este doar prezent ca mântuitor al trupului său, ca mântuire şi 
putere mântuitoare a Bisericii, ci în Euharistie se realizează în modul cel mai 
profund unitatea credincioşilor cu Cristos şi între ei. 

În măsura în care celebrarea euharistică este încă de pe acum anticipare 
sacramentală a ospăţului nupțial veşnic şi ceresc, în aceeaşi măsură, se mani- 
festă, de asemenea, încă de acum forma definitivă şi eternă a comunităţii 
mântuirii, tot aşa cum în ea este prezentă sacramental originea Bisericii, sa- 
crificiul lui Cristos de pe cruce”. Euharistia, aşadar, ca taină a celei mai reale 
şi radicale prezenţe a Domnului, este deopotrivă actualizarea supremă a na- 
turii înseşi a Bisericii, deoarece ea nu este şi nici nu voieşte să fie altceva 
decât continuata prezenţă a lui Cristos şi a Duhului său în spaţiu şi timp. Şi 
întrucât toți participă la aceeaşi masă a lui Cristos — care este în acelaşi timp 
donator şi dar —, Euharistia este şi semnul, manifestarea şi actualizarea cea 
mai reală şi mai vie a Bisericii”. 

b) Din celebrarea Euharistiei mai decurge o altă trăsătură a Bisericii. Ca 
act sacramental, Euharistia se săvârşeşte într-un loc concret. Ea cere adu- 
narea tuturor în acelaşi loc: ¿mì 76 dur (1Cor 11,20; Rom 16,23). Acest lucru 
implică ceea ce urmează: Biserica tinde, în forța naturii sale tainice, la o actua- 
lizare locală. De aceea, Euharistia, ca eveniment local, nu are loc doar în Bise- 
rică, ci Biserica însăşi devine eveniment în sensul cel mai intens tocmai în 


2 K, RAHNER, Corso fondamentale..., 445. 

21 Cf. K. RAHNER, „Episcopato e primato”, 31; IDEM, Corso fondamentale..., 445 şi 538-541; 
E. FERENȚ, Euharistia edifică Biserica locală, Sapientia, laşi 2004, 46-65; I. ZIZIOULAS, Creația 
ca Euharistie, Editura Bizantină, Bucureşti 1999, 23-25; IDEM, Eucaristia e Regno di Dio, Qi- 
qajon, Torino 1996, 18-25 şi 45-61. 

2 Cf. E. FERENȚ, Eubharistia, sacramentul sacrificiului lui Cristos, ITRC, Roma 1966, 342-343 
şi 364-367; IDEM, Euharistia edifică Biserica locală, 121-134. În acelaşi sens, N. CABASILA, Expo- 
sitio liturgiae 38,1: PG 150, 452D, spune: „Între Biserică şi Euharistie nu există doar o simplă 
asemănare, ci o identitate de realitate”. Se poate vedea şi ediţia românească: Tâlcuirea dum- 
nezeieştii Liturghii, trad. română de E. BRANIȘTE, care îi adaugă şi Explicarea Sfintei Liturghii 
după Nicolae Cabasila, IBMBOR., Bucureşti 1997, 89 şi 278-280. 

celebrarea locală a Euharistiei. Aceasta este, în fond, explicația pentru care, 
în Sfânta Scriptură, fiecare comunitate se poate chema Biserică, poate fi 
desemnată cu acelaşi nume atribuit unităţii tuturor credincioşilor răspândiți 
pe toată suprafața pământului. Este adevărat nu numai că acolo unde este 
Euharistia, este Biserica, dar şi că acolo este Biserica, pentru că este Euha- 
ristia. Între Biserică şi Euharistie există identitate de conținut”. 

Biserica există şi dăinuie şi ca totalitate, numai pentru că se actualizează 
şi se realizează necontenit în unicul şi atotcuprinzătorul eveniment al Euha- 
ristiei. Dar pentru că acest eveniment este esenţial de natură locală, are loc 
în spațiu şi timp, într-o comunitate locală, de aceea, Biserica locală nu este 
doar o parte districtuală administrativă a Bisericii universale, nu este nici o 
agenţie a acesteia, ca şi cum ar fi întemeiată într-un al doilea moment, şi care 
ar putea foarte bine să şi lipsească, ci este însuşi evenimentul acestei Biserici 
universale. Biserica locală, aşadar, nu apare din fragmentarea Bisericii, ci din 
concentrația Bisericii, din însăşi traducerea ei în eveniment“. 

Euharistia, fiind taina unităţii Bisericii, o lucrare a întregii Biserici, ne 
obligă 


să nu considerăm Biserica universală ca o sumă sau, dacă se poate spune astfel, 
ca o federație mai mult sau mai puţin compozită de Biserici particulare esențial 
diferite. Din voința Domnului, este Biserica însăşi, care, fiind universală prin 
vocație şi misiune, când îşi înfige rădăcinile în varietatea humusurilor culturale, 
sociale şi umane, asumă în orice parte a lumii fizionomii şi expresii exterioare dife- 
rite”. 


Aşadar, 


în fiecare dintre Bisericile locale adunate în jurul episcopului propriu, în ascul- 
tarea cuvântului, în comuniunea fraternă şi în frângerea pâinii, este cu adevărat 
prezentă şi lucrează Biserica lui Cristos, una, sfântă, catolică şi apostolică. Toc- 
mai în realitatea locală concretă a fiecărei Biserici, misterul unicului popor al lui 
Dumnezeu asumă o configurație specială, care îl implementează în contexte şi cul- 
turi particulare (cf. Fap 2,42)%. 


Cu alte cuvinte, Biserica locală nu este doar o parte a Bisericii universale, 
nu este nici un sector sau district administrativ al marii Biserici una şi sfântă. 


23 Cf, A. SCHMEMANN, Euharistia, Taina Împărăției, Bonifaciu, Bucureşti 20032, 30-34 şi 
118-124. 

2t Cf. K. RAHNER, Episcopato e primato, 31-33; I. ZIZIOULAS, Fiinţa eclezială, Editura Bizan- 
tină, Bucureşti 1996, 251-267. 

% EN, 62: EnchVat 5, 1673. 

% JOAN PAUL AL II-LEA, Lettera apostolica al termine del Grande Giubileo dell’ Anno 2000 
Novo millenio ineunte (6.1.2001), 3, Paoline, Torino 2001, 5. Cf. SC 10: EnchVat 1, 16; EN, 75: 
EnchVat 5, 1695-1701; E. FERENȚ, FEuharistia edifică Biserica locală, 67-104. 

Conceptul districtual este valabil numai pentru împărțirea statului în pro- 
vincii sau judeţe, sau pentru împărțirea oraşului în cartiere sau sectoare. 
Acest principiu nu este valabil pentru Biserică, deoarece aceasta este „o so- 
cietate” de o cu totul altă natură şi consistență spirituală, de comuniune 
sacramentală, o realitate în ordinea misterului mântuirii, unde forma şi struc- 
tura social-juridică e unită, mai mult, precedată de tainica realitate a prezenţei 
continue şi a lucrărilor Preasfintei Treimi mântuitoare în inimile credin- 
cioşilor. Din cauza acestor motive, numai pentru Biserica lui Cristos valo- 
rează principiul dogmatic al prezenței Bisericii universale în Biserica locală. 

E adevărat, este un principiu sui generis care nu are corespondent în ca- 
tegoriile sociologiei umane, dar care, cu toate acestea, e real şi fundamental 
în planul sacramental al Bisericii. Explicaţia, aşa cum am arătat, e misterul 
Euharistiei în care Biserica este, trăieşte şi devine cu adevărat Biserică. În 
Euharistie este prezent real şi personal Cristos însuşi, iar în Cristos, toată 
Biserica, toți membrii acesteia, deoarece capul nu există fără membre”. Este 
semnificativ faptul că, atunci când Conciliul al II-lea din Vatican vorbeşte 
despre Biserica locală, dieceza episcopală, nu se foloseşte de termenul pars 
(parte) a Bisericii sau a poporului lui Dumnezeu, ci de portio Populi Dei, de 
porțiunea poporului lui Dumnezeu, referindu-se la dieceză: 


Dieceza este o porțiune din poporul lui Dumnezeu, încredințată păstoririi unui 
episcop ajutat de preoții săi, astfel încât, adunată în jurul păstorului ei şi unită de 
el prin evanghelie şi Euharistie în Duhul Sfânt, constituie o Biserică particulară 
în care este realmente prezentă şi acționează Biserica lui Cristos, una, sfântă, cato- 
lică şi apostolică”. 


Aşadar, unica şi aceeaşi realitate sacramentală a poporului lui Dumnezeu, 
umplută de Duhul Sfânt, se manifestă în orice comunitate locală unită cu epis- 
copul propriu”. 

c) Biserica universală este cu adevărat şi deplin Biserică atunci când Bise- 
ricile locale trăiesc din plin bogăţiile lor specifice. În timp ce ea se încarnează 
în Biserica locală, aceasta trebuie să trăiască în comuniune cu Biserica uni- 
versală. Dacă se separă de ea, este destinată unei deteriorări interioare de 
viață, unei daune cauzate sieşi şi întregii familii umane. Unitatea, universali- 
tatea şi vitalitatea sunt inseparabile în comuniunea sacramentală eclezială. 


21 Cf. G. VODOPIVEC, „Chiesa locale viva matrice del Pevangelizzazione”, în AVO, 63-65. 

28 CONCILIUL AL II-LEA DIN VATICAN, Decretul privind misiunea pastorală a episcopilor în 
Biserică Christus Dominus (28.10.1965), 11: EnchVat 1, 593; LG 23: EnchVat 1, 339. 

2 Cf. K. RAHNER, Corso fondamentale..., 445. Realitatea misterică a Bisericii în raport cu 
Euharistia o prezintă în mod eminent profesorul meu, B. NEUNHEUSSER, „Historia et difficul- 
tates quaestionis de praesentia cultuali Domini”, în Acta congressus internationalis de theo- 
logia Concilii Vaticani II, Romae diebus 26 septembris — 1 octobris 1966 celebrati, Typis Poly- 
glottis Vaticanis 1968, 316-329. 

Imaginativ, toată această realitate comunională am putea-o exprima prin 
forma unui triunghi echilateral, fiecărei laturi corespunzându-i una dintre 
notele Bisericii locale. 

Pentru a fi pe deplin Biserică în locul ei şi în ambientul uman specific, Bise- 
rica locală trebuie să aibă chipul propriu şi fizionomia proprie. Chipul şi-l 
dă, şi-l creează prin implementarea ei în humusul uman, social şi cultural 
în care activează. Ea trebuie să aibă stilul specific de viață creştină, să evan- 
ghelizeze în limba oamenilor pe care-i slujeşte, să fie Biserica lui Cristos în 
locul concret unde trăieşte. Ea va fi o comunitate vie, dinamică, un centru de 
viaţă, şi nicidecum o secție administrativă locală, unde se execută ordinele 
sau prescripţiile venite de la centru, din altă parte. Biserica locală este ade- 
vărata matrice a evanghelizării, conştientă de îndatoririle ce-i revin, o comu- 
nitate matură în fața dificultăţilor ori problemelor inerente unui proces des- 
făşurat în dinamica vieţii misionare, ecumenice şi pastorale. Problemele apar 
numai acolo unde se gândeşte, numai acolo unde se desfăşoară în mod res- 
ponsabil istoria oamenilor, adică pe teren. Tot acolo se cer rezolvate în comu- 
niune cu magisteriul Bisericii universale. 

Vitalitatea Bisericii locale depinde de spiritul de inițiativă de care dă do- 
vadă, de starea de creativitate ingenioasă pe care o promovează. Ea nu tre- 
buie să se comporte ca o secţie care aplică normele generale, ci trebuie să cola- 
boreze cu celelalte Biserici şi să contribuie astfel la maturizarea vieţii ecleziale 
locale. Creativitatea exercitată în comuniune şi în ascultare față de păstori, 
îndeosebi față de păstorul suprem şi universal, edifică Biserica locală în cato- 
licitate şi în unitate. Această inițiativă este cu totul altceva decât tendința 
centrifugă, separatistă ori izolaționismul steril, este viață de comuniune. 

Paul al VI-lea a relevat şi a strigat deseori cu voce tare, spunând că atât 
promovarea umană, cât şi progresul integral al vieții Bisericii locale fac parte 
din evanghelizare. Referindu-se la laici, a spus că şi lor le revine datoria de 
a promova libera inițiativă, fără să aştepte pasiv ordine scrise şi dispoziţii, 
pătrunzând cu spiritul creştin mentalitatea ambientului lor de viață”. Tu- 
turor creştinilor le este adresată din nou invitaţia la acțiune. Fiecare este 
îndemnat să se examineze pe sine însuşi, pentru a vedea ceea ce a făcut şi 
ceea ce trebuie să facă. Nu-i suficient să le amintim oamenilor de anumite 
principii generale, nici să ne declarăm intențiile ori să condamnăm profetic 
nedreptăţile. Toate acestea nu vor avea nici o greutate reală, dacă nu vor fi 
unite în fiecare cu o conştientizare mai vie a propriei responsabilități cu o 
acțiune efectivă. 


3 Cf. PAUL AL VI-LEA, Enciclica Populorum progressio (26.111.196'7), 81: EnchVat 2, 1126; 
PAUL AL VI-LEA, Scrisoarea apostolică Octogessima adveniens (14.V.1971), 48: EnchVat 4, 775; 
H. DE LUBAC, „Églises particulieres et Église universelle. Conférence au Centre d'Etudes Saint 
Louis de France. Rome 28 octobre 1971”, La Civiltă Catolica (1971) 5-30. 

Biserica locală, aşadar, este chemată să individualizeze şi să delimiteze pro- 
blemele care apar, să traseze liniile după care ele vor fi rezolvate, să indice 
metodele şi mijloacele conforme cu evanghelia, mereu în raport vital de comu- 
niune cu Biserica universală şi cu ierarhia locală. În acest mod, devine con- 
ştientă de rolul său activ şi dinamic în cadrul Bisericii universale. Evanghe- 
lizarea însăşi o cere. 

Paragraful acesta al doilea al conferinței l-am început cu o întrebare: „Cine 
este Biserica locală?” Desigur, din cele spuse reiese răspunsul la întrebare. 
Cu toate acestea, pentru o mai clară precizare a celor spuse, reiau concluzia 
tezei mele de doctorat dedicate acestei teme, spunând: 


Realitatea tainică divino-umană, spirituală şi vizibilă, chemată şi aleasă de Dum- 
nezeu, sfântă şi păcătoasă, convertită şi mereu de convertit, comuniune sacra- 
mentală care actualizează planul divin al mântuirii, comunitate angajată în ascul- 
tarea cuvântului, comunitate-comuniune baptismală care adună credincioşii în 
poporul lui Dumnezeu, comunitate-comuniune mirială, formată şi trimisă în 
misiune de Spiritul profetic al lui Cristos, comunitate euharistică adunată în 
acelaşi loc pentru a oferi Tatălui în Duhul Sfânt cultul lui Cristos şi pe ea însăşi 
ca sacrificiu, sacramentul prezenţei Domnului şi a Duhului său într-un loc deter- 
minat, comunitate ierarhic constituită şi încredințată slujirii propriului episcop 
şi a colaboratorilor săi, comunitate inserată atât la nivel personal, cât şi la cel ecle- 
zial în misterul lui Cristos-total, poporul lui Dumnezeu, trupul şi mireasa lui 
Cristos, templul viu al Duhului Sfânt, popor sacerdotal şi neam ales, care încar- 
nează şi manifestă într-un ambient socio-cultural determinat Biserica lui Dum- 
nezeu, una, sfântă, catolică şi apostolică, este Biserica locală”. 


3. Biserica locală evanghelizată evanghelizează 


a) Biserica locală se naşte din evenimentul predicării evangheliei lui Cristos. 
Aşa cum, la Rusalii, vestirea evangheliei a provocat credința în Cristos Dom- 
nul, iar aceasta a realizat prin lucrarea Duhului Sfânt comuniunea eclezială, 
acelaşi lucru se realizează şi astăzi. Biserica se naşte din vestirea cuvântului 
prin predica apostolică, aşa că putem spune cu sfinţii părinți că Ecclesia est 
creatura Verbi. 

Sfântul Paul, unul dintre cei mai eminenţi evanghelizatori pe care i-a cu- 
noscut Biserica, apelează mai mult la faptul de a fi vestit evanghelia decât la 
acela de a-i fi botezat pe corinteni. Acestora le spune clar: „Eu v-am născut 
în Cristos Isus prin evanghelie” (1Cor 4,15; cf. Gal 4,19). 


31 Cf. E. FERENȚ, I] mistero della Chiesa locale nella Iniziazione Cristiana degli Adulti e 
nello Ordo della Confermazione. Tesi di Laurea in Teologia Dogmatica, Pontificia Università 
Urbaniana, Roma 1979, 497. Se poate vedea şi E. FERENȚ, Estratto della Tesi per la Laurea in 
Teologia Dogmatica, Tipografia „Don Guanela” di Liberati, Roma 1979, 6 şi 64-66. 

În acelaşi sens, exortația apostolică Evangelii nuntiandi, citând un text 
de-al sfântului Augustin, ne aminteşte de activitatea misionară a aposto- 
lilor, spunând: Praedicaverunt verbum veritatis et genuerunt ecclesias (Au 
predicat cuvântul adevărului şi au născut Bisericile)”. 

Născută din vestirea cuvântului, Biserica evanghelizată naşte, la rândul 
ei, alte Biserici, vestind, la rândul ei, evanghelia. Cu alte cuvinte, Biserica 
evanghelizată evanghelizează. Cuvântul, asemenea Euharistiei, răsună într-o 
predică vie, ce are loc întotdeauna în cadrul unei Biserici locale, ori deja exis- 
tentă, ori pe punctul de a se naşte. Odată evanghelizaţi, credincioşii Bisericii 
locale sunt chemaţi să vestească ei înşişi mirabilia Dei (faptele minunate 
ale lui Dumnezeu). Astfel, „cuvântul lui Dumnezeu se răspândea” (Fap 6,7), 
iar credincioşii „treceau din loc în loc, vestind cuvântul”. Vestirea cuvân- 
tului, aşadar, şi mărturia vieţii provin spontan dintr-o comunitate locală vie: 
evanghelizarea este rodul şi semnul vitalităţii sale, iar Biserica locală este 
matricea vie a evanghelizării şi a lucrării răscumpărătoare a lui Cristos. 

b) Dacă obiectul sau conținutul evangheliei pe care o vestim este Cristos 
însuşi, ne întrebăm cine este promotorul principal al evanghelizării în Bise- 
rică. Dacă apostolii n-au pornit în toate direcțiile lumii pentru a începe marea 
operă a evanghelizării decât după ce au primit darul Duhului Sfânt (cf. Fap 
2,1-4.15-18), acelaşi lucru trebuie să-l spunem şi despre evanghelizarea Bise- 
ricii locale. Duhul Sfânt este acela care, astăzi ca şi la începuturile Bisericii, 
lucrează în orice evanghelizator, pentru ca el să se lase cel dintâi pătruns şi 
călăuzit de harul său. El este acela care îi sugerează predicatorului cuvintele 
potrivite pentru a-l vesti pe Cristos — mysterium Dei. Tot el este cel care pre- 
dispune inimile ascultătorilor cu ajutoarele sale interioare, mişcând inima 
şi îndreptând-o spre Dumnezeu, deschizând ochii minţii şi dăruind tuturor 
mângâiere în a îmbrățişa şi în a crede cu bucurie adevărul“. Tehnicile şi mij- 
loacele evanghelizării sunt bune, dar nici chiar cele mai rafinate dintre ele nu 
vor putea înlocui vreodată lucrarea tainică şi discretă a Duhului Sfânt”. 

Duhul Sfânt, care împreună cu Domnul a conlucrat la constituirea Bise- 
ricii lui Dumnezeu la cina cea de taină, manifestând-o în ziua Rusaliilor, este 
cel care însuflețeşte astăzi toată Biserica, lucrând în toate membrele ei, fără 
excepție, în ierarhie şi în credincioşi. Nimeni în Biserică nu e lipsit de darurile 


2 EN, 59: EnchVat 5, 1668; AUGUSTIN DE HIPPONA, Enarratio in Psalmum 44,23: CCL 38, 
510. Cf. AG 1: EnchVat 1, 1087; LG 20: EnchVat 1, 331: „Evangelium est totius Ecclesiae prin- 
cipium”, iar sfântul Augustin spune: „Christus Christum praedicat”; K. RAHNER, Corso fonda- 
mentale..., 528; SC 41: EnchVat 1, 73. 

33 Fap 8,4; 8,35: „Atunci, deschizându-şi gura, Filip a început de la Scriptura aceasta să-i 
anunţe vestea cea bună despre Isus”. 

3 DV 5: EnehVat 1, 877. 

3% Cf. EN, 75: EnchVat 5, 1699. 

Duhului Sfânt. Fiecare membru primeşte propria carismă pe care trebuie 
să o folosească spre edificarea trupului lui Cristos. Carismele spirituale nu 
sunt altceva decât orientări şi dezvoltări privilegiate ale unicului şi aceluiaşi 
Duh pe care toți credincioşii îl primesc prin taina Mirului*. 

Duhul Sfânt este marele martor şi misionar al lui Cristos şi al operei sale, 
este primul evanghelizator, agentul principal al evanghelizării care se des- 
făşoară în Biserica locală, după cum tot el este autorul ființei, unităţii şi vita- 
lităţii sale. Dar se poate spune şi ținta acesteia, deoarece el realizează noua 
făptură în Cristos, pregătind şi noua creație”. 

Unitatea în varietate şi varietatea în unitate sunt, mai ales, rodul daru- 
rilor şi al carismelor Duhului. Biserica locală, locul concret al carismelor pri- 
mite, în virtutea acestor daruri spirituale, nu este doar un recipient pasiv, ci 
devine din zi în zi mai mult matricea activă a evanghelizării. Aceste daruri, 
fiind date in aedificationem populi Dei (spre edificarea poporului lui Dum- 
nezeu), sunt şi trebuie implementate în comuniunea totală, spirituală şi 
ierarhică a Bisericii locale şi a Bisericii universale, sub conducerea şi discer- 
nământul păstorilor. 

În animarea şi sfințirea Bisericii, Duhul Sfânt rămâne necondiţionat Domn 
în alegerea şi împărțirea harurilor şi modurilor de a vorbi şi de a lucra în ea. 
Sfântul loan evanghelistul face atente Bisericile din Apocalips, spunând: 
„Cine are urechi, să asculte ceea ce Duhul spune Bisericilor” (Ap 2,7.11.1'7.29; 
3,6.13.22). Duhul vorbeşte în modurile cele mai variate, chiar prin situaţiile 
şi împrejurările istorice şi culturale în care se află Bisericile locale, supuse 
vremuirii vremurilor în rostogolirea veacurilor. Semnele timpurilor nu se 
formează la orizontul spiritual fără pronierea înțeleaptă a Duhului. Tot el 
este acela care ajută credincioşii să le descifreze, să le decodifice semnifi- 
caţiile şi să le înțeleagă în lumina darurilor sale. În sfârşit, tot Duhul Sfânt 
este acela care ajută ierarhia şi laicii să dea mărturia evanghelică adaptată 
timpurilor într-un stil dinamic şi eficient. 

Ce reiese din toate aceste aspecte ale evanghelizării? Din faptul că Christus 
Christum praedicat (Cristos îl predică pe Cristos), din conţinutul cristologic 
al Evangheliilor şi din lucrarea tainică a Duhului „care ne conduce la tot 
adevărul” (In 16,13), reiese, că din vestirea evangheliei, prin puterea şi asis- 
tența activă a Duhului Sfânt, se naşte credința, credința dăruieşte dreptatea 
şi viața harului credincioşilor, purtându-i la revigorarea iniţierii creştine. Prin 


35 Cf. K. RAHNER, Corso fondamentale sulla fede..., 529; IOAN PAUL AL II-LEA, Scrisoarea enci- 
clică Dominum et vivificantem (18.05.1986): EnchVat 10, 607-608; E. FERENȚ, Trecerea de la 
conştiinţa botezială la conştiinţa profetică, Presa Bună, laşi 1993, 156-158ş.u.; IDEM, Noua făp- 
tură în Cristos Isus. Trăirea harului creator, Sapientia, laşi 2001, 75-95 şi passim. 

31 Cf. EN, 771: EnchVat 5, 1704-1705; IOAN PAUL AL II-LEA, Dominum et vivificantem, 24: 
EnchVat 10, 502 şi 65; EnchVat 10, 619. 

cuvânt şi sacramentele credinţei, aleşii sunt adunaţi „în acelaşi loc” în „con- 
gregatio fidelium”, care este Biserica. Aici, credința credincioşilor ce lucrează 
prin caritate devine izvor de apă vie, care țâşneşte şi orientează spre viața veş- 
nică, răspândind în jur, ca sacrament al lui Cristos, mântuirea”. 


4. Maria, Steaua mistică a evanghelizării 


Din cele spuse mai sus, reiese că noua evanghelizare nu este posibilă fără 
ajutorul harului Duhului Sfânt. Isus însuşi a început să evanghelizeze numai 
după ce Duhul Sfânt a coborât din nou asupra lui la Botez (cf. Le 3,22; 4, 
14-20). Condus de Duhul Sfânt, el trăieşte în pustiu lupta decisivă şi proba 
supremă înainte de a începe această lucrare (cf. Mt 4,1). Cu puterea Duhului 
Sfânt, el se întoarce în Galileea şi, la Nazaret, începe predica sa, aplicându-şi 
proorocia lui Isaia: „Duhul Domnului este asupra mea”. Discipolilor, când era 
pe punctul de a-i trimite în misiune, le spune, suflând asupra lor: „Primiţi-l 
pe Duhul Sfânt” (In 20,22). De fapt, numai după coborârea Duhului Sfânt, 
în ziua Rusaliilor, apostolii pornesc în toată lumea, pentru a începe marea 
operă a evanghelizării, încredințată Bisericii (cf. Fap 2,17). Duhul însuşi, care 
le inspira cuvintele pe care trebuiau să le rostească, coboară şi asupra ace- 
lora care ascultau cuvântul lui Dumnezeu (cf. Fap 10,44). 

Intărită şi copleşită de mângâierea Duhului Sfânt, Biserica creşte (cf. Fap 
9,31). Duhul este ca şi sufletul Bisericii. El le tălmăceşte tainic credincio- 
şilor semnificaţia profundă a învăţăturii lui Isus şi a misterului său. Noi, as- 
tăzi, trăim acest moment privilegiat al Duhului. Încercăm să-l cunoaştem mai 
mult, aşa cum îl revelează Sfintele Scripturi şi ni-l prezintă sfinţii părinți 
şi magisteriul Bisericii”. 

Noi, cei din Biserica locală de Iaşi, acum, când ne aflăm în plină desfăşu- 
rare a Sinodului Diecezan, suntem conştienţi că, pentru a fi martori auten- 
tici ai evangheliei lui Cristos, făurari ai unităţii ecleziale, slujitori ai adevă- 
rului, însuflețiți de iubirea şi de râvna sfinților, avem nevoie nu numai de 
darurile şi asistenţa creatoare a Duhului Adevărului, ci şi de un model al evan- 
ghelizării. Lumea din timpul nostru şi credincioşii diecezei noastre doresc 
să primească vestea cea bună nu de la evanghelizatori trişti şi descurajaţi, 
nerăbdători şi abătuțţi, ci de la slujitori ai evangheliei, a căror viață să ira- 
dieze râvna, care să fi primit ei mai întâi bucuria Duhului şi să accepte să-şi 
consume viața asemenea unei lumânări ce arde, pentru ca evanghelia lui 
Cristos să fie vestită, iar Biserica să fie implementată în inima lumii“. 


38 CF. In 4,14; O. SEMMELROTH, L'Église sacrement de la rédemption, Saint Paul, Paris 1962, 
71; E. FERENȚ, Teologia fundamentală a sacramentelor, ARCB, Bucureşti 2002, 33-57. 

%* Cf. E. FERENȚ, Pneumatologia. Duhul Sfânt, Domnul şi de viaţă Făcătorul, ARCB, Bucu- 
reşti 1999, 451ş.u. 

“ Cf. EN, 80: EnchVat 5, 1714. 

a) Trăind în lume ca semn şi purtătoare a harului lui Cristos, Biserica 
locală de Iaşi, urmând magisteriul lui Paul al VI-lea, îşi ia drept model şi călău- 
zitoare — ù 65nynrpia — pe Maica Domnului. Marele evanghelizator al lumii 
moderne, papa Paul al VI- lea, după ce a proclamat-o pe Maica Domnului, în 
cadrul Conciliului al II-lea din Vatican, Mater Ecclesiae, Maica Bisericii“, în 
Evangelii nuntiandi ,o invocă drept Steaua evanghelizării” — Stella refulgeat 
evangelisationis usque renovandae (să strălucească drept Steaua evangheli- 
zării, mereu reînnoite) —, pe care Biserica, ascultătoare de porunca Domnului, 
trebuie să o promoveze şi să o îndeplinească, mai ales în aceste timpuri difi- 
cile, dar pline de speranţă. Ea e modelul şi călăuzitoarea noastră pe drumul 
peregrinării credinței şi al noii evanghelizări pe care am început-o în acest 
Sinod. Motivele acestei alegeri? Ele sunt profund teologice. 

Primul constă în faptul că sfânta Fecioară Maria n-a fost doar prima prerăs- 
cumpărată, prima făptură răscumpărată în mod sublim — sublimiore modo 
redempta” —, dar a fost şi prima creatură evanghelizată în mod minunat de 
către îngerul Gabriel (cf. Le 1,28-32). În al doilea rând, sfințită în mod creator 
încă din prima clipă a existenţei sale de către Duhul harului“, Maica Dom- 
nului a devenit, în Cristos, sub Cristos şi datorită lui, Mama noastră în or- 
dinea harului, model şi călăuzitoare a tuturor credincioşilor şi a oamenilor 
pe drumul peregrinării credinței. 

Din aceste motive, Paul al VI-lea şi-a încheiat monumentala exortaţie apos- 
tolică Evangelii nuntiandi astfel: 


În dimineața Rusaliilor, preasfânta Fecioară Maria, Neprihănita, a condus cu ru- 
găciunea ei începutul evanghelizării sub lucrarea Duhului Sfânt: să fie ea Steaua 
evanghelizării mereu reînnoite, pe care Biserica, ascultătoare faţă de porunca 
Domnului ei, trebuie să o promoveze şi s-o îndeplinească, mai ales în aceste tim- 
puri, desigur, dificile, dar pline de speranță”. 


În acest context eclezial, este salutar să ne încredințăm şi noi pe noi înşine 
şi reconcilierea noastră cu Dumnezeu în mâinile ei, reconciliere care a fost 
laitmotivul revenit în mod semnificativ de-a lungul Sinodului, pentru ca, sub 
ocrotirea ei, să ne continuăm reînnoita acțiune pastorală şi o mai eficientă 
operă de evanghelizare a Bisericii noastre locale. 


“1 Cf. PAUL AL VI-LEA, Discursul de încheiere a celei de-a treia perioade a Conciliului al II-lea 
din Vatican (21.11.1964): EnchVat 1, 306x; E. FERENȚ, Mariologia. Maria în misterul lui Cristos 
şi al Bisericii, ARCB, Bucureşti 20032, 391-414. 

“2 EN, 82: EnchVat 5, 1716: „Sanctissima Virgo Maria... tamquam Stella refulgeat evangelisa- 
tionis usque renovandae, quam Ecclesia, mandato sui Domini obtemperans, promovere ac per- 
ficere debet praesertim hisce sane arduis, sed spei plenis temporibus!” 

% Cf. LG 58: EnchVat 1, 427. 

“ Cf. LG 61: EnchVat 1, 435; E. FERENŢ, Mariologia..., 271ş.u. 

“ EN, 82: EnchVat 5, 1716. 

Prezența Mariei în Cenacol în ziua Rusaliilor, unde implora cu rugăciunile 
sale darul Duhului Sfânt care o luase sub umbra sa încă de la Bunavestire, 
reprezintă un eveniment central în unirea sa cu Biserica“. Unirea aceasta 
are o continuitate perenă şi o semnificaţie profundă în natura Bisericii. Maria 
trebuie să fie Steaua mistică a evanghelizării mereu reînnoite. Ea îşi exercită, 
de fapt, încontinuu misiunea sa maternă în Biserică, mijlocind la Cristos 
pentru cei răscumpăraţi de el. 

Maria este prezentată de evangheliştii Matei şi Luca drept prima crea- 
tură umană căreia i s-a făcut cunoscut nucleul esenţial şi primordial al evan- 
gheliei. Ea este prezentată ca prima evanghelizată şi, simultan, ca prima 
evanghelizatoare (cf. Le 1,28- 38)”. 

Sfântul Luca, preluând textele profeților care au ca obiect bucuria mesia- 
nică, bucurie ce se revarsă peste Israelul timpurilor din urmă, o identifică 
indirect pe Maria cu Fiica Sionului (cf. Sof3,14-17; Ioel 2,21-27; Zah 2,14-15; 
9,9-10). Ei îi este adresat acel keyapıtwpévny (Le 1,28), ca persoanei repre- 
zentative a Israelului timpurilor din urmă; ei i se vesteşte acel mesaj plin de 
bucurie a vieţii mesianice, anume că Fiul Celui Preaînalt vine să-şi statorni- 
cească locuinţa în ea, ca rege şi salvator. Cu ea, Noul Chivot al Noului Legă- 
mânt, Tabernacolul viu al prezenței lui Dumnezeu printre oameni, se încheie 
procesul de pregătire al poporului ales şi începe noul Sion, Biserica. Maria 
reprezintă începutul, deja perfect, al Bisericii. Ea este Ecclesia nascens, Bise- 
rica abia născută, căreia îi este adresată evanghelia“. Ea a dovedit că este 
receptivitatea transparentă, eminent activă a harului prin acel: „Fie mie după 
cuvântul tău”. Ea este Biserica în persoană şi ca persoană. Maria este prima 
Biserică, este Biserica vie. Ea devine cortul viu al lui Dumnezeu şi, de aceea, 
este începutul sfintei Biserici“. Misterul Mariei şi al Bisericii se compene- 
trează şi se iluminează reciproc într-un fel de perihoreză, astfel încât unul 
are nevoie de celălalt pentru a fi situat şi pus în lumină în mod just”. Maria, 
aşadar, Fiica eminentă a Sionului, este prima creştină evanghelizată. Răs- 
punsul său la evanghelie a fost deschiderea față de cuvânt, receptivitatea 
transparentă, eminent activă față de har, deschiderea față de planul salvific 
al lui Dumnezeu, credinţa în cuvântul său şi în ascultarea față de voința sa 
(cf. Le 1,38.45-48). De aceea, o alegem şi o invocăm ca Steaua mistică a evan- 
ghelizării. Maria este modelul ei, adevărata măsură a ființei sale, deoarece 


* PAUL AL VI-LEA, Exortaţia apostolică Marialis cultus (02.02.1974) (MO): EnchVat 5, 43. 

“1 Cf. E. FERENȚ, Mariologia..., 129-139. 

48 CF. J. RATZINGER — H. U. VON BALTHASAR, Marie, prémière Église, M6diaspaul, Paris 19935, 
27 şi 80. 

+. RATZINGER — H. U. von BALTHASAR, Marie, premiere Église, 96. 

% Cf. M.J. SCHEEBEN Dogmatik, V, 1819; H. U. voN BALTHASAR, Maria, icona della Chiesa, San 
Paolo, Torino 1998, 48. 


110 DIALOG TEOLOGIC 13 (2004) 


este Mama Bisericii cu totul după măsura lui Cristos şi a lui Dumnezeu 
care „locuieşte în ea”. Şi pentru ce altceva ar exista Biserica noastră locală, 
dacă nu pentru a fi şi ea locuința şi „semnul sacramental” al prezenţei lui 
Dumnezeu în lume? 

Dumnezeu n-a lucrat şi nu lucrează în istoria mântuirii în mod abstract. 
El este unul în trei persoane, dar şi Biserica este „mai mulți ca într-o sin- 
gură persoană mistică, este un subiect istoric. Cu cât noi devenim, fiecare 
în parte, mai mult persoane apte de a-l adăposti pe Dumnezeu în noi, cu atât 
mai mult suntem Biserică, iar Biserica locală este ea însăşi”"”. 

b) Dar pentru sfântul Luca, Maria nu este numai prima evanghelizată, ea 
este şi prima evanghelizatoare a noului Sion, a Bisericii, şi aceasta înainte 
de Rusalii. Nimeni n-a ascultat, nimeni n-a primit cuvântul lui Dumnezeu 
asemenea ei, nimeni n-a trăit cuvântul lui Dumnezeu până la cea din urmă 
fibră a fiinţei sale asemenea Mariei. Încă din momentul în care Cuvântul 
îşi statornicise prezenţa fizică în sânul ei feciorelnic, încă de atunci exista 
Biserica desăvârşită (cf. Ef5,27), fără riduri şi fără pată. Încă de atunci exista 
Biserica, deşi neinstituționalizată în Petru, aşa cum ea nu va mai fi niciodată 
după aceea până la parusie. Fiinţa şi realizarea Bisericii stau, aşadar, la în- 
ceput. În Maria, Biserica a luat trup mai înainte de a fi fost organizată în 
Petru şi în ceilalți apostoli”. 

Această misiune a Mariei, de evanghelizatoare, chiar înainte de instituţio- 
nalizarea Bisericii şi fără să facă parte din ierarhia acesteia, este prezentată 
de sfântul Luca în diferite perioade. Primul episod în care ne-o prezintă pe 
sfânta Fecioară ca evanghelizatoare este vizita ei la Elisabeta (cf. Le 1,41.44)*. 
Ea este purtătoarea Domnului şi a Salvatorului. Elisabeta o recunoaşte şi o 
proclamă ca Mamă a Domnului Dumnezeu, ca noua arcă a alianţei, ca taber- 
nacolul escatologic al lui Dumnezeu. Conţinutul nespus de dens al acestei 
prime evanghelizări făcute de Fecioara din Nazaret reiese din cântecul Mag- 
nificat. El exprimă conştiinţa personală şi vestirea din partea Mariei a nu- 
cleului central al evenimentului mântuirii pe care Cristos îl realiza deja în 
Ecclesia nascens, în ea însăşi, Fiica eminentă a Sionului nou. Din Magnificat 
transpare conştiinţa personală a Maicii Domnului, rodul unei experienţe isto- 
rice a Fecioarei din Nazaret, al actualizării planului salvific al lui Dumnezeu, 
cu participarea persoanei sale smerite, în calitate de slujitoare a Cuvântului, 


5: H, U. von BALTHASAR, Marie, prémière Église, 142-148. Sfântul TOMA DE AQUINO, Summa 
theologiae, III, q. 49, a. 1: „Tota Ecclesia, quae est mysticum corpus Christi, computatur quasi 
una persona cum suo capite, quod est Christus”. Cf. H. MÖHLER, L'Esprit dans l’Église, I, Cerf, 
Paris 1969, 69-75. 

52 Cf. H. U. voN BALTHASAR, Marie, prémière Église, 143-144. 

53 Cf. S. IRINEU, Adversus haereses, IV, 7,1: SChr 100, II, 454-458; III, 10,2: SChr 211, 119; 
E. FERENȚ, Mariologia, 129-139. 

ca cea aleasă dintre cei umili şi săraci ai lui Iahve. Cântul Mariei este un 
mesaj evanghelizator plin de semnificaţii şi pentru noi, deoarece îi oferă Bise- 
ricii noastre locale un model elocvent pentru misiunea de evanghelizare. 

Al doilea episod în care sfinţii Luca şi Matei ne-o prezintă pe Maica Dom- 
nului ca evanghelizatoare este vizita păstorilor şi a magilor făcută Pruncului 
Isus la Betleem (cf. Le 2,8-20; Mt 2,1-12)*. Mărturiile celor doi evangheliști 
conțin date importante ale kerigmei primare despre aportul personal al Mariei 
la răspândirea credinţei şi a mesajului evanghelic printre cei care aparțineau 
de Biserica iudeilor şi de Biserica păgânilor convertiți. Păstorii şi magii erau, 
de fapt, reprezentanţii acestor Biserici. Pentru primii, chiar dacă prima ves- 
tire a evangheliei au primit-o de la îngeri, confruntarea cu ea are loc în pre- 
zența şi cu mărturia Mariei şi a lui Iosif (cf. Le 2,8-14). Semnificativă e con- 
cluzia lui Luca: „Apoi, păstorii s-au întors preamărindu-l şi lăudându-l pe Dum- 
nezeu pentru tot ce au auzit şi au văzut, după cum le-a fost spus” (Lc 2,20). 

În relatarea lui Matei despre vizita magilor este schițată manifestarea lu- 
minoasă a Mântuitorului neamurilor: „Intrând în casă, au văzut copilul îm- 
preună cu Maria, mama lui” (Mt 2,11). Marele mister al mântuirii, Cristos, 
se manifestă lumii prin mijlocirea şi mărturia Mariei. Conciliul al II-lea din 
Vatican ne prezintă în mod nespus de sugestiv rolul Mariei la vestirea salvi- 
fică a lui Cristos: „Apoi, la naştere, Născătoarea de Dumnezeu le-a arătat, 
plină de bucurie, păstorilor şi magilor pe Fiul său întâi- născut””. 

Al treilea episod în care atât Conciliul al II-lea din Vatican cât şi Paul al 
VI-lea în Marialis cultus* văd un alt moment al acţiunii evanghelizatoare 
a mamei lui Isus este nunta din Cana (cf. In 2,1- 12)”. Referindu-se la acest 
eveniment, sfântul Irineu ne spune că în Maria s-au întâlnit bucuriile lui 
Abraham care-l presimțea pe Mesia (cf. In 8,56), iar în cântul ei răsunase deja 
profetic vocea Bisericii. De fapt, în bucuria ei, Maria îl proclamă pe Domnul 
în numele Bisericii. Acelaşi lucru se întâmplă şi la Cana. Maria, Mama lui 
Isus, în stare de orantă, îl roagă pe Isus să-şi manifeste gloria sa discipolilor, 
iar prin aceasta, Bisericii. La Cana, mama lui Isus are acelaşi rol pe care l-a 
avut mai târziu în Cenacol înainte de ziua Rusaliilor: rolul de mijlocitoare 
a darului revelaţiei şi al mântuirii. În Biserică, Maria continuă să fie ceea 
ce a fost la Cana: colaboratoarea, asociata la opera dezvăluirii misterului său, 
mijlocirea mântuirii şi călăuzitoarea oamenilor la cuvântul definitiv şi total 
al evangheliei lui Cristos: „Faceţi tot ce vă va spune” (In 2,5). Cuvintele 
acestea reprezintă testamentul spiritual al Mariei, fiind, de fapt, ultimele 
cuvinte ale ei transmise de evanghelişti în Noul Testament. 


% Cf. E. FERENȚ, Mariologia, 140-156. 

% LG 57: EnchVat 1, 431. Cf. E. FERENȚ, Mariologia, 129ş.u. 
5% Cf. MC 18: EnchVat 5, 42. 

5 Cf. E. FERENȚ, Mariologia, 196-213. 

În sfârşit, prezenței ei semnificative la jertfa Fiului din ea născut, pre- 
zenţă care ne arată că a fost profund asociată lucrării mântuitoare a Răscum- 
părătorului ei şi al nostru, îi urmează prezența sa orantă din Cenacol, înainte 
de Rusalii. Prezenţa şi participarea mamei lui Isus la evenimentul Rusaliilor 
este unul dintre elementele cele mai semnificative ale misiunii sale în Bise- 
rică. Ea a implorat prin rugăciunea ei maternă atotputernică Fiului ei darul 
Duhului Sfânt pentru ea şi pentru noi. Acesta este un alt moment al acțiunii 
sale evanghelizatoare (Fap 1,13-14)*. Cu Rusaliile, mărturia individuală a 
Mariei de la începuturile mântuirii devine misiune şi mărturie eclezială despre 
misterul lui Cristos. 

În concluzie, trebuie să recunoaştem că acțiunea evanghelizatoare a Mariei, 
înfăptuită cu prezenţa, cuvintele şi atitudinile sale la începuturile istoriei 
mântuirii umane alături şi dependent de Isus; rugăciunea şi iubirea ei ma- 
ternă care o unesc cu Biserica în cântul Magnificat şi la Rusalii, continuarea 
de-a lungul veacurilor a acestei uniri, a acestei asistențe şi călăuziri în opera 
de evanghelizare a Bisericii l-au determinat pe Paul al VI-lea s-o numească 
şi s-o invoce pe Maica Domnului, Mama Bisericii, cu titlul de Stea a evanghe- 
lizării”. 

A fi Steaua evanghelizării ecleziale mereu reînnoite în Biserică înseamnă, 
aşadar, a fi mama, modelul şi călăuzitoarea eminentă a Bisericii pe drumul 
peregrinării ei în credință. Maica Domnului este mijlocitoarea puternică a 
Bisericii la Cristos, Fiul său, mijlocire ce reprezintă şi pentru noi garanția 
eficienței vestirii mântuirii şi a vitalității Bisericii noastre locale”. 


Concluzie 


Aflându-ne, aşadar, încă în plină desfăşurare a Sinodului Diecezan, la în- 
demnul lui Paul al VI-lea, ne întrebăm din nou: Ecclesia, quid sentis de te 
ipsa?, Biserică, ce simți despre taina ființei tale? Recunoscându-ne opera 
Preasfintei Treimi şi, ca atare, sacrament al prezenței şi al operei răscum- 
părătoare a lui Cristos în ambientul nostru socio-cultural, în această ordine 
a harului, ne simțim datori să-i mulțumim lui Cristos „care ne-a iubit şi s-a 
dat pe sine însuşi pentru noi” (Gal 2,20). Dar în spatele acestei autodăruiri 
a lui Cristos simțim că stă dăruirea lui Cristos din partea Tatălui în colabo- 
rare cu Duhul Sfânt. Gratitudinea noastră, aşadar, se îndreaptă către Tatăl 
în Cristos, dăruit pentru noi prin intermediul Duhului Sfânt. 


5 Cf. MC 18: EnchVat 5, 43. 

% EN, 82: EnchVat 5, 1716. Cf. IOAN PAUL AL II-LEA, Scrisoarea apostolică Tertio millenio 
adveniente (10.11.1994) (TMA), 59. 

5 Cf. M. SALVATORE, „Maria stella dell'evangelizzazione”, în L/annuncio del Vangelo oggi, 
763-778. 

În aceşti trei ani în care am parcurs împreună drumul peregrinării în cre- 
dință, am devenit mai conştienţi că tocmai autodăruirea aceasta a lui Cristos 
prin cuvânt şi Euharistie face din noi trupul său, Biserica, mireasa sa, vas ales 
în care revarsă din plinătatea harului său „capital”. 

Din această „plinătate” face parte evanghelia şi sfintele sacramente. Evan- 
ghelia reprezintă principiul întregii noastre vieţi bisericeşti, fiind evanghelia 
vieții şi a mântuirii noastre. Sacramentele care converg toate spre Euharistie, 
spre Taina tainelor, sunt acte ale Domnului şi ale Duhului său, prin care se 
actualizează în mijlocul nostru lucrarea răscumpărării noastre săvârşite de 
Cristos prin misterele vieții sale. 

Acestei autodăruiri a lui Cristos, din partea Bisericii locale, trebuie să-i 
corespundă autoînțelegerea sa. În forța acesteia, ea ştie că îi poate examina 
pe cei care voiesc să se unească cu ea prin intermediul marelui sacrament 
inițiatic, ştie că îi poate reuni pe deplin cu sine, în trupul lui Cristos, pe cei 
care se decid să trăiască în ea o adevărată viață creştină de credinţă, ştie, de 
asemenea, că îi poate exclude de la comuniunea sa pe cei care în mod deci- 
zional nu corespund imaginii sale de viață creştină. Toate aceste atitudini exis- 
tenţiale, mai ales ultima, se bucură de o perfectă garanţie neotestamentară. 
Ceea ce aparține Bisericii aparține, de asemenea, fiecărui creştin, cu condiția 
ca el să voiască şi să trăiască în conformitate cu evanghelia primită de la 
Cristos. 

Ce înseamnă aceasta? Din conştientizarea ființei noastre ecleziale reiese 
că, în afară de Cristos, noi trebuie să fim recunoscători şi față de Biserica lo- 
cală. Fiecare dintre noi datorăm ființa noastră creştină inițierii primite de 
la ea. Ei îi datorăm şi harurile sacramentale, însăşi viața creştină trăită în 
interschimbul comuniunii ecleziale. Numai conştientizând aceste adevăruri, 
putem ieşi din starea membrelor care se limitează să primească totul pasiv, 
pentru a deveni rodnici la rândul lor, conlucrând la naşterea altor vieți creş- 
tine în lume. După ce am fost evanghelizați, ne descoperim în însăşi ființa 
noastră eclezială „misionari”. De aceea, simțim urgent nevoia de a transmite 
altora cele primite, simțim nevoia de a evangheliza, la rândul nostru, prin 
cuvinte şi mărturia vieţii. O dată ce am acceptat să devenim membre ale Bise- 
ricii, nu putem să nu ne angajăm la răspândirea credinţei în Cristos. În lumea 
harului, nu putem rămâne pasivi. Acceptând în mod matur să devenim creş- 
tini, ne-am dat consimțământul ca Dumnezeu şi Biserica să dispună de noi. 
Oferindu-ne viața iubirii lui Dumnezeu, ne-am consfințit persoanele voinței 
sale salvifice, ceea ce face ca viața noastră să îmbrățişeze într-un anumit sens 
dimensiunile Bisericii, intenţiile acesteia. Numai atunci vom deveni, cum spu- 
neau sfinții părinţi, „oameni ai Bisericii” — anima ecclesiastica — în lumea 
contemporană. 

Aşadar, nu ne putem resemna să primim pasiv comorile harului şi să-i mul- 
țumim doar lui Dumnezeu. Dimpotrivă, pe măsură ce le primim, modul cel 

mai bun de a ne manifesta gratitudinea este să muncim activ cu Biserica şi 
în Biserică, exercitându-ne astfel „preoția universală” sau cea „ministerială”, 
pentru a transmite altora harurile primite. În acest mod, devenim mai bogaţi, 
deoarece, trăind în inima Bisericii, îi vom atrage spre acest centru şi pe cei 
care trăiesc la periferia ei, mulțumindu-se să primească pasiv darurile ei. 

Paul al VI-lea compară râvna fiecărui membru în Biserică cu undele concen- 
trice ale apei liniştite ale unui lac, unde provocate de aruncarea unei pietre, 
unde care treptat se lărgesc şi se suprapun reciproc. Piatra mai mare pro- 
voacă un cerc mai mare, care se suprapune celor mai mici, provocate de cele- 
lalte pietre, fără a le anula, şi, simultan, primeşte, la rândul său, fluxul celor- 
lalte. În Biserică, altfel spus, nimeni nu dăruieşte fără să primească la rândul 
său, şi aceasta pentru simplul fapt că toți primim de la Cristos tot ceea ce 
suntem şi avem. Aşa că ceea ce dăruim altora este numai un răspuns şi un 
efect al acestei primiri. Cu cât primirii darurilor lui Cristos îi corespunde o 
mai mare disponibilitate de a le primi şi de a le transmite altora, cu atât se 
intensifică vitalitatea Bisericii locale, de care beneficiază, la rândul ei, Biserica 
universală”. 

Fiinţa noastră eclezială ne angajează nu numai iubirea recunoscătoare, 
ci şi libertatea creştină, acea libertate pe care noi nu ne-o procurăm cu forța, 
ci ne este dată de Dumnezeu, întrucât el, în mijlocul tuturor împrejurărilor 
existenței noastre, ni se autodăruieşte. 

Botezul, deja, a întipărit în noi o orientare ființială epre: Cristos, Omul desă- 
vârşit, pe care, urmându-l, orice om devine mai mult om®. În virtutea acestei 
orientări fundamentale şi ultime a vieții noastre, acceptăm fără rezerve toată 
viaţa. umană concretă, cu toate încercările, limitele şi evenimentele neînţe- 
lese. În calitate de creştin, omul se deosebeşte în multe privințe de necreştin: 
e botezat, primeşte sacramentele, face parte dintr-o comunitate determinată 
de la care primeşte normele de viață, ceea ce-l face să-şi însuşească un anu- 
mit stil de viață cu acea naturalețe pe care o manifestă şi față de realităţile 
pre-date din viața sa, realități care sunt sustrase arbitrului său. Caracteris- 
tica vieţii sale creştine constă tocmai în faptul că el se acceptă aşa cum este, 
fără a se închide sarcinilor ce-i sunt puse pe umeri. 

Din acest unghi de vedere, vom putea caracteriza viața creştină tocmai cu 
viața libertăţii. Libertatea creştină este o libertate răscumpărată de Cristos. 
Ea îi impune creştinului unele sarcini pe care el le va binecuvânta, asumân- 
du-le. Libertatea, în fond, constă în deschiderea personală spre Fiinţa de- 
plină, spre Adevărul absolut, spre Frumosul universal, spre Iubirea lui Dum- 
nezeu. Aceasta este libertatea care caracterizează existența creştină, din 


ĉl Cf. H. U. von BALTHASAR, Maria icona della Chiesa, 36-44. 
© GS 41: EnchVat 1, 1446. 


NOUA EVANGHELIZARE A BISERICII ROMANO-CATOLICE DE IAŞI... 115 


moment ce Cristos ne-a eliberat pentru a trăi în libertate. Adevărul său ne 
face cu adevărat liberi (In 8,32). 

Această libertate nu constă în absenţa condiționărilor neplăcute care ne 
determină existența. Noi, care am venit pe lume fără a fi interpelaţi, noi, 
care murim fără să ni se ceară consimțământul, noi, care am fost aşezaţi 
într-un determinat spaţiu vital fără să fi fost întrebaţi, ne bucurăm de o liber- 
tate relațională, o libertate ce se desăvârşeşte în comuniunea cu Cristos. De 
aceea, în calitate de creştini, credem că chiar în mijlocul acestei vieți încer- 
cate există o poartă ce duce spre libertatea pe care nu ne-o procurăm cu pute- 
rile noastre, dar care ne este dată de Dumnezeu, întrucât el, în mijlocul tu- 
turor greutăților şi al necazurilor existenței noastre, ni se autodăruieşte“”. 
Siguri de iubirea sa biruitoare, ne acceptăm chiar existența obscură, amară, 
dură şi plină de pericole, siguri fiind că Dumnezeu biruie cu iubirea sa atot- 
puternică în mijlocul pericolelor care ne ameninţă existența. 

În această angajare existenţială a iubirii recunoscătoare şi a libertăţii vieţii, 
suntem însoțiți şi călăuziţi, aşa cum am văzut în ultimul paragraf, de Maica 
Domnului, Steaua mistică a noii evanghelizări“. Ea este Steaua care ne călău- 
zeşte paşii spre întâlnirea cu Domnul, cu Acela care este centrul şi ținta omului 
şi a întregii istorii umane. 


6 Cf. K. RAHNER, Corso fondamentale sulla fede, 511-512. 
5 Cf. IOAN PAUL AL II-LEA, Scrisoarea apostolică Novo millenio ineunte (6.01.2001), 58; 
TMA, 59. 


